ועדת העבודה והרווחה, כנסת 25, פרוטוקול מספר 125, 2023-11-29 00:00

ישראל אייכלר: בוקר טוב

ישראל אייכלר:  אני פותח את ישיבת וועדת העבודה והרווחה

ישראל אייכלר:  על סדר-היום: הצעת חברי כנסת ובראשם דני אילוז: מציאת פתרונות תעסוקה למפונים

ישראל אייכלר:       זאת אומרת, לא לחכות עד שיחזרו הביתה אלא עוד בהיותם מפונים למצוא עבורם תעסוקה

ישראל אייכלר:       זימנו לישיבה את נציגי המשרדים הרלוונטיים

ישראל אייכלר:  קיבלנו ממשרד העבודה מצגת על המענים התעסוקתיים למפונים במלחמת "חרבות ברזל" ונשמע אותם

ישראל אייכלר:       בראש ובראשונה, המציע, חבר הכנסת דני אילוז, בבקשה

דן אילוז: תודה רבה אדוני היושב-ראש

דן אילוז:  כל חברי הכנסת ואני בתוכם מסתובבים בחודשיים האחרונים בין המפונים שנמצאים במלונות בדרום, בצפון, במרכז ובכל רחבי הארץ

דן אילוז:  אני רוצה להתחיל ולברך את העובדים בכל משרדי הממשלה שעושים עבודה מאוד קשה בזמן מורכב הזה כדי לדאוג לרווחתם של המפונים

דן אילוז:  יש עדיין בעיות

דן אילוז:  היו יותר בעיות בהתחלה וניכר שנעשתה עבודה מאוד קשה על-ידי עובדי משרדי הממשלה השונים

דן אילוז:       הנושא הספציפי עולה שוב ושוב ואני רוצה למקד אותו

דן אילוז:  חוסר התעסוקה של המפונים במלונות הוא לא רק בעיה כלכלית

דן אילוז:  זה לא רק עניין של למצוא עבודה או עבודה בשכר

דן אילוז:  הם אומרים ובצדק שכשאין להם תעסוקה, אפילו התנדבות, יוצא שיום אחר יום הם מתעוררים למציאות שאין לה משמעות ואני מצטט אותם

דן אילוז:  יום יום הם מתעוררים ליום שהוא כמו היום הקודם

דן אילוז:  הם נשארים בחדר, אולי הולכים ללובי אבל אין להם כל-כך מה לעשות

דן אילוז:       מבחינה נפשית, מבחינה יצרנית ומבחינת הנפש האנושית שרוצה לעשות, זה מאוד הרסני

דן אילוז:  זה הרסני כרגע לנפש שלהם וזה גם הרסני לטווח הארוך כי אז אנחנו מייצרים איזו תודעה אצלם של אי יצירה

דן אילוז:  אני חושב שזה משהו שעולה שוב ושוב אצל המפונים וגם לנו כמדינה יש אינטרס לטפל בזה כדי שלא יהיה לזה נזק ארוך טווח

דן אילוז:       לכן ביקשנו את הדיון המהיר החשוב הזה

דן אילוז:  אשמח לשמוע ממשרדי הממשלה וגם מהחברה האזרחית מה הפתרונות שיכולים להיות בנושא הזה

דן אילוז:       לצערי, בעשר וחצי יש דיון בוועדת חוץ וביטחון ואני אצטרך ללכת באמצע, אבל אני אשאיר אתכם בידיים טובות

ישראל אייכלר: לא הזכרת נקודה חשובה וזה העניין של הילדים במלונות

ישראל אייכלר:  גם הם בלופ הזה שאין בוקר, אין צהרים ואין ערב

דן אילוז: אדוני, זה נכון לכל הגילאים, מילדים עד אנשים שהם בגילאי עבודה

דן אילוז:  גם פנסיונרים שבשגרה יש להם את המסגרות שלהם אבל עכשיו אין להם את המסגרות האלה ואין להם מה לעשות במשך כל היום

דן אילוז:  זה נכון לכל הגילאים

ישראל אייכלר: נפנה למשרד העבודה כדי שיציג את המענים התעסוקתיים שיש להם

ישראל אייכלר:       יפעת סיטרואן, מנהלת אגף אסטרטגיה

ישראל אייכלר:  תציגי את המצגת ונשמע מה נעשה

יפעת סיטרואן: (מוצגת מצגת)     אני אספר מה נעשה בשלושה וחצי השבועות האחרונים בבתי המלון עם המפונים

יפעת סיטרואן:  יש לנו מרכזי הזדמנות, שזאת שותפות עם משרד הרווחה והרשויות המקומיות

יפעת סיטרואן:  בעצם, הסטנו את המשאבים שלהם, את הפעילות שלהם לטובת עבודה עם המפונים

מאיר כהן: מה עם אלה שעובדים איתם בשגרה?     

יפעת סיטרואן: נכון, הסטנו פעילות

מאיר כהן: לא לתקן עוול בעוול

יפעת סיטרואן: הסטנו פעילות אבל כמובן שזה בתוספת כוח אדם

יפעת סיטרואן:  נתנו עדיפות כרגע לטיפול במפונים

יפעת סיטרואן:  ביקרנו בהרבה בתי מלון

יפעת סיטרואן:  היינו במעל מ- 109 בתי מלון

יפעת סיטרואן:  1,229 כבר קיבלו שירות

יפעת סיטרואן:  נתנו שירות בפריסה רחבה לכל הקבוצות המשמעותיות של המפונים

יפעת סיטרואן:       למשל, באילת הסטנו  משאבים של הפעילות של מרכז הזדמנות וגם הסטנו את הפעילות בשדרות לטובת המפונים באילת

ישראל אייכלר: אני חושב שלטובת הצופים, הפרוטוקול והוועדה, תני את הנחות העבודה לשלב השיקום התעסוקתי

ישראל אייכלר:       מדובר ב-230,000 מפונים?     

יפעת סיטרואן: כן

יפעת סיטרואן:  הנחת העבודה שלנו היא שמדובר בכ-230,000 מפונים, מתוכם כ-120,000 מהמפונים הם בתחום ההוראה

יפעת סיטרואן:  חילקנו אותם לארבע קבוצות עיקריות

יפעת סיטרואן:  שליש מהם בגילאי עבודה ואנחנו מעריכים שבערך כ-10% נדרשים בכלל לפתרון תעסוקתי

ישראל אייכלר: למה רק 10%?     

יפעת סיטרואן: צריך לזכור שהרבה מאוכלוסיית המפונים לא מעוניינת לצאת לעבודה

יפעת סיטרואן:  המדינה גם עוזרת להם כחלק מהמענה הסוציאלי, נותנת להם משכורת מלאה ובעצם רוצה לעזור להם להשתקם נפשית

יפעת סיטרואן:  לכן הרבה מאוד לא רוצים לעבוד

יפעת סיטרואן:  צריך לזכור שחלק נפגעו, חלק עברו טראומה

ישראל אייכלר: אנחנו מדברים חודש וחצי אחרי

ישראל אייכלר:  מה שאת אומרת עכשיו זה נכון לשבוע שבועיים הראשונים

יפעת סיטרואן: לא, אנחנו בשטח כל הזמן

יפעת סיטרואן:  בשלושה וחצי השבועות האחרונים עשינו ירידי תעסוקה ואנחנו רואים את ההיענות

יפעת סיטרואן:  בסוף יש קבוצות גדולות שלא רוצות לעבוד

יפעת סיטרואן:  עוד שנייה אני אחריג אזורים ספציפיים כמו ים המלח ואילת ששם יש הצטברות מאוד גדולה של אנשים ושם הבעיות אחרות

יפעת סיטרואן:  אנחנו יכולים לפרט מה הבעיות ולמה יש קושי אבל הרבה לא רוצים לעבוד

יבגני סובה: לא רוצים ולא יכולים זה שני דברים שונים

יבגני סובה:  גם בקורונה היו לנו אנשים שלא רצו לצאת לעבודה

יבגני סובה:  אלה שלא יכולים וצריכים שיקום זה דבר אחד ובאלה שלא רוצים לעבוד צריך לטפל

יבגני סובה:  מה זה לא רוצים?     

יפעת סיטרואן: נכון

יפעת סיטרואן:  אנחנו מפרידים אותם לארבע קבוצות

יפעת סיטרואן:  יש מפונים שחוו טראומה ובאמת לא רוצים לעבוד או לא יכולים נפשית והם צריכים סיוע אחר והם מקבלים מאה אחוז פיצוי מהמדינה

יפעת סיטרואן:        יש מפונים שחזרו למקומות העבודה שלהם

יפעת סיטרואן:  יש קבוצה שחזרה ולא התנתקה ממקום העבודה, ככל שהם פונו לאזורים שמאפשרים להם לחזור למקום העבודה או שיש להם מקום עבודה שמאפשר

ישראל אייכלר: או שיש להם הסעות למקומות העבודה

יפעת סיטרואן: כן, מספקים הסעות

ישראל אייכלר:  יש לך מושג כמה אנשים כאלה יש?     

יפעת סיטרואן: אין לנו מספרים

יפעת סיטרואן:  אני אגיד שאנחנו כבר בשטח וממפים

יבגני סובה: באילת בטוח שזה לא

יבגני סובה:  באילת אתה לא יכול להסיע

יבגני סובה:  אני חייב להגיד שבצפון כן מארגנים

יבגני סובה:  אם יש לכם נתונים אז תציגו אבל דווקא בצפון, למשל, למפונים מטבריה יש התארגנות של חלק מהאנשים והם עובדים באותם מקומות בהם עבדו

יבגני סובה:  גם בירושלים זה כך

ישראל אייכלר: בירושלים יש תחבורה לכל הארץ כך שאין בעיה

יבגני סובה: אתה מדבר על השיבוץ ואני מדבר על אלה שפונו ממקומות בצפון והם חזרו לאותם מקומות

יבגני סובה:  אתה מדבר על אנשים מירושלים ששובצו במקומות אחרים

יבגני סובה:  זה משהו אחר

אבישי כהן: אנשים שהתפנו לירושלים ושוהים היום במלונות בירושלים

אבישי כהן:  בשבוע שעבר עשינו יריד למפונים השוהים במלונות בירושלים

אבישי כהן:  שמענו אותם והבנו שהם מגיעים מכל קצות הארץ

אבישי כהן:  בזמן השירות שלהם בירושלים הם מחפשים עבודה

יבגני סובה: זה שיבוץ חדש

יבגני סובה:  אני מדבר על אנשים שהתפנו לטבריה וממשיכים לעבוד באזור חצור הגלילית, למשל

יבגני סובה:  ההתארגנות היא באה כתוצאה מעבודה של ראשי מועצות שארגנו הסעות לאותם אנשים

יבגני סובה:  מטבריה לחצור הגלילית זה עניין של חצי שעה

מאיר כהן: גם מנהלי מפעלים

יבגני סובה: מנהלי מפעלים, ראשי מועצות, בוודאי

יבגני סובה:  קשה לעשות את זה כשאנשים יושבים באילת והם עבדו בעוטף עזה או בשדרות

ישראל אייכלר: זה מובן מאליו

ישראל אייכלר:  לאלה שבירושלים, מצאתם להם עבודה בירושלים?     

אבישי כהן: יש כאלה שכן

אבישי כהן:  בשבוע שעבר עשינו יריד למפונים שנמצאים בירושלים והיתה היענות מאוד יפה של מעסיקים

אבישי כהן:  עשרות מעסיקים ומאות משתתפים הגיעו לירידה הזה

ישראל אייכלר: לגבי ים המלח אין לכם פתרון כזה

אבישי כהן: זה שונה

ישראל אייכלר: לאיפה תיקח אותם?     

אבישי כהן: דיברתי על ירידי תעסוקה כי דיברנו על השאלה האם הם רוצים או יכולים

מאיר כהן: בימים אלה פותחים בים המלח חדרי עבודה

מאיר כהן:  זה מרכז גדול מאוד של חדרי עבודה שמאפשר לאנשים לעבוד מרחוק

אבישי כהן: זה למי שיש אפשרות לעבוד מרחוק

מאיר כהן: אנחנו נמצאים במצב חרום

מאיר כהן:  אני מטייל שם כמו כולנו

מאיר כהן:  אני דווקא מוצא נקודות אור בעבודה של משרד העבודה

מאיר כהן:  יש מקומות שמתחילים להתארגן

מאיר כהן:  המדינה הרי משלמת וחלקם הגדול אומר שהם עדיין לא כשירים להגיע לעבודה

מאיר כהן:       אני מסב את תשומת לבכם לבתי מלון למפונים של קיבוצניקים

מאיר כהן:  שם יש בעיה גדולה מאוד כי אלה שסבלו באמת

מאיר כהן:  אני שומע מהם שמי שיכול מתחיל לחזור לשדות

מאיר כהן:  זאת תופעה ציונית מרגשת

מאיר כהן:  אתמול בבארי חרשו את השדות והם חזרו לעבודה

מאיר כהן:  אבל יש שם הרבה אוכלוסייה, בעיקר המבוגרת יותר, שחייבים למצוא להם תעסוקה בתוך המתחמים שלהם

מאיר כהן:  הראש מעלה רעיונות

מאיר כהן:       אני מציע לכם, החשוב ביותר זה לשמוע אותם

מאיר כהן:  תוך כדי המיפוי ללכת ולשמוע מהם מה הם היו רוצים לעשות

מאיר כהן:  לא הם יתאמו את עצמם אליכם אלא שאתם תתאימו את עצמכם

ישראל אייכלר: אולי נאפשר למשרד העבודה להשלים?      

יפעת סיטרואן: יש עוד שתי קבוצות שאנחנו מגדירים

יפעת סיטרואן:  יש את המפונים שמעוניינים לעבוד, אבל בכל זאת יש להם כל מיני חסמים רגשיים או פיסיים כמו: היכרות עם המרחב החדש, לעבור למעסיק שונה, חוסר במסגרות חינוך שהן לא לגמרי מלאות מבחינת שעות

יפעת סיטרואן:  יש כל מיני אתגרים פיסיים שגם להם אנחנו מנסים לתת מענה באמצעות סל כלים גמיש שמנסה לתת הסתכלות על כל הצרכים שלהם

יפעת סיטרואן:  אנחנו עושים סדנאות חוסן, מספקים לפטופים אם צריך, שעות בייבי סיטר

יפעת סיטרואן:  אלה דברים שהוגדרו

יפעת סיטרואן:       יש מפונים שבאמת לא מעוניינים כרגע ממש בעבודה

יפעת סיטרואן:  הם יותר מעוניינים בתעסוקה שתעביר להם את הזמן וזה קצת שונה

יפעת סיטרואן:  אני אגיד שגם אותם אנחנו מפרידים לשתי קבוצות: קבוצה שיש לה פוטנציאל לצאת לעבודה ושם אנחנו מנסים לעשות יותר קורסים והכשרות שיקדמו אותם בהמשך לצרכי תעסוקה

יפעת סיטרואן:  למשל, אנחנו נותנים קורסים באנגלית

יפעת סיטרואן:  כבר התחילו שני קורסים כאלה בבתי מלון

יפעת סיטרואן:       צריך להפריד את האוכלוסייה שבאמת צריכה בידור או משהו שיעביר את הזמן וגם איזו פעילות, מה שלא מטופל במסגרת משרד העבודה

ישראל אייכלר: אנחנו ממוקדים עכשיו במשרד העבודה

יפעת סיטרואן: גם מי שלא הגיע לרמה שהוא באמת רוצה לצאת לעבוד עכשיו או צריך כלי סיוע לשלב ביניים, אז אנחנו גם שם מנסים בעצם לשדרג את המיומנויות שלהם בתקופה שהם שוהים בבתי מלון

יפעת סיטרואן:  נפתחו כרגע שני קורסים כאלה

מאיר כהן: האם בעלי המפעלים משתפים איתכם פעולה? אנחנו רואים את הדוגמה של מפעל "אוסם" שהוא סיפור מקסים

מאיר כהן:  יש עוד מנהלי מפעלים שיושבים איתכם ואומרים שהם מוכנים להפעיל את המפעלים שלהם בתנאי שתארגנו עובדים והם ישלחו הסעות וכדומה?      

אבישי כהן: השיח שיש לנו עם מעסיקים ועם מפעילים זה בעיקר סביב חמ"ל משרות חיוניות שהוקם על-ידי משרד העבודה, משרד הכלכלה ושירות התעסוקה

אבישי כהן:  שם יש אלפי משרות של משרות בחירום חיוניות

אבישי כהן:  יש כבר למעלה מאלף השמות שעשינו

אבישי כהן:  לשאלתך, הקשר עם המפעילים ועם המעסיקים, זה דרישות של משרות שהיו חסרות ממאבטחים ועד מלגזנים וכדומה

מאיר כהן: לא את זה אני שואל

מאיר כהן:  כמה מפעלים בשדרות חזרו לעבודה מלאה, אתה יודע?     

אבישי כהן: לא

אבישי כהן:  זה יותר משרד הכלכלה ממשרד העבודה

מאיר כהן: למה? אבל יש שם עובדים

מאיר כהן:  לא היית רוצה לדעת כמה אנשים בשדרות לא עובדים?     

יבגני סובה: מאיר, לקח חודש לבדוק כמה בכלל נמצאים בבתי מלון

יבגני סובה:  אתה רוצה שמשרד העבודה ירכז את זה? חודש וחצי לקח לרכז רשימות של מפונים

יבגני סובה:  עכשיו ייקח עוד חודש לרכז רשימות של אלה שחזרו לעבודה

יבגני סובה:  אני אומר את זה בחצי ציניות אבל זאת המציאות, מה לעשות?     

ישראל אייכלר: יבגני, אתה מהמציעים אז יש לך זכות דיבור

ישראל אייכלר:       לגבי שאלתך, מאיר

ישראל אייכלר:  ממה שאני מבין, משרד העבודה לא יכול לדעת כמה מפעלים בשדרות התחילו לעבוד

ישראל אייכלר:  הוא כן צריך להיות ממוקד בכמה אנשים במלונות שרוצים לעבוד יוכלו לצאת למקומות העבודה, או לגרום להם לרצות לצאת לעבודה

מאיר כהן: משרד העבודה לוקח את הנתונים שלו ממפעלים

מאיר כהן:  המפעלים מדווחים כמה פועלים

מאיר כהן:  זה לא שייך לכלכלה

מאיר כהן:  יש 40 מפעלים בשדרות, 5 מהם חזרו לעבודה

מאיר כהן:  אני הולך לשאר מנהלי המפעלים ושואל אותם האם הם רוצים להחזיר את העובדים שלהם

מאיר כהן:  אם הם יגידו שכן, אני יחד עם משרד הכלכלה מקימים איזה שולחן מיידי שעוזר לחבר'ה האלה לחזור

דבורה ביטון: בדרך כלל זה הסעות

מאיר כהן: לרוב זה נופל על הסעות

ישראל אייכלר: יש לכם נתונים על מפעלים שעובדים או לא עובדים?      

תמר הרן: אני מהתאחדות התעשיינים ואשמח לתת את הנתונים, אנחנו בקשר ישיר עם המפעלים

תמר הרן:  אני אחכה שיפעת תסיים

יפעת סיטרואן: אנחנו מאפשרים לחזור לעבודה

יפעת סיטרואן:  ביחד עם האוצר יש מנגנון של הסעות ומימון שאפשר לקבל עליו פיצוי

יפעת סיטרואן:  אבל בסוף, צריך להבין שזה בחירה של אנשים

ישראל אייכלר: אנחנו ממוקדים בשאלה מה כן נעשה

ישראל אייכלר:  אמרת שיש קורסים בכל מיני מקצועות ויש מקומות שאנשים כן יוצאים לעבודה

ישראל אייכלר:  אנחנו רוצים יותר פרטים בעניין הזה ולשמוע מה עוד נעשה

יפעת סיטרואן: אותם מרכזים נשלחו לעבוד בשטח

יפעת סיטרואן:  אלה מרכזי ההזדמנות בפריסה הארצית שלהם והשירות שהם נותנים בבתי המלון

יפעת סיטרואן:  פה רואים את מיקום המפונים, ניתוח איפה הם נמצאים ואיזה אחוז מתוך המפונים נמצא בכל אזור בארץ

יפעת סיטרואן:  יש מיקוד של המרכזים המטפלים וחלוקה ברורה מי נותן שירות ואיפה

יפעת סיטרואן:       אלה תובנות הבינים

יפעת סיטרואן:  הלכנו לשטח ואנחנו עדיין שם, אבל אנחנו מתחילים להבין מה האתגרים ומה החסמים בדברים המרכזיים

יפעת סיטרואן:  חלק מהחסמים זה מסגרות לילדים

יפעת סיטרואן:  אגב, הרבה מהחסמים נפתרים לאורך הדרך

יפעת סיטרואן:  צרך להבין שהממשלה פועלת כל הזמן

יפעת סיטרואן:  חצי מהחסמים כבר נפתרים

ישראל אייכלר: מה אתם עושים עם מסגרות לילדים?     

יפעת סיטרואן: זה בטיפול של משרד החינוך ונעשה הרבה בנושא הזה

יפעת סיטרואן:  יש פה מישהו ממשרד החינוך?     

ישראל אייכלר: כשההורים עסוקים עם הילדים, הם לא יכולים לצאת לעבודה

ישראל אייכלר:  זה קשור אחד בשני

יפעת סיטרואן: נכון

יפעת סיטרואן:  אני אגיד שבהתחלה ניתן יותר פתרון לגילאי 3 ומעלה וגיל 0 עד 3 היה אתגר

יפעת סיטרואן:  אני יודעת שנעשו דברים במשרד החינוך אבל צריך לשאול נציג של משרד החינוך

יפעת סיטרואן:       לגבי פניות רגשית ובשלות תעסוקתית כבר דיברנו

יפעת סיטרואן:       יש פער משמעותי ברצון להשתבץ

יפעת סיטרואן:  צריך לזכור שבסוף לא כל האנשים רוצים לעבוד במשרה זמנית, לא מהצד של המעסיק ולא מהצד של העובד

יפעת סיטרואן:  אנשים לא תמיד רוצים לקחת עובד לחודש וגם העובד עצמו מבין שהוא פה לתקופת ביניים ולא תמיד רוצה להיכנס לאיזו מסגרת תעסוקתית

ישראל אייכלר: דווקא השכל אומר שהעובד כן ירצה משרה זמנית כדי שתהיה לו תעסוקה לכמה שעות ביום או פעם בכמה ימים ולא לשבת כל היום במלון

יפעת סיטרואן: נכון

יפעת סיטרואן:  הוא רוצה גמישות מאוד מאוד גדולה שתאפשר לו לעבוד רק חלק מהימים ולעבוד פחות שעות ביום

יפעת סיטרואן:  לחלקם אנחנו מצליחים לעשות השמות ואצל חלקם זה מאתגר גם מהצד של המעסיקים, שלא כולם רוצים לקלוט עובד לתקופה של חודש

יפעת סיטרואן:  צריך להבין שזאת סיטואציה מאוד מורכבת

יפעת סיטרואן:  אין איזו ודאות עד מתי תימשך התקופה

ישראל אייכלר: אז העליתם כאן את הבעיה

ישראל אייכלר:  מה הפתרון לזה?     

יפעת סיטרואן: אנחנו עובדים מול מעסיקים

יפעת סיטרואן:  נמצאת כאן פאטן והיא תוכל להסביר

אל חי: אני ממשרד העבודה, מנהלת תחום מעסיקים

אל חי:  העבודה שלנו מול מעסיקים היא לבדוק את הצרכים ולעשות מיפוי איפה אפשר לתת כלים לאותו מעסיק לקלוט את אותם מפונים

אל חי:  אצל הרבה מעסיקים היתה בעיה עם תהליך הקליטה של עובד לחודש או לחודשיים וגם אין ודאות כמה זמן הוא יכול לעבוד אצל המעסיק

אל חי:  זה הביא לסוג של חסם מאוד משמעותי

אל חי:  הצלחנו לפתח כל מיני כלים וסדנאות למעסיקים כדי שיבינו איזה משמעות זה נותן לאותם מפונים

אל חי:  בתוך הירידים הזמנו מלא מעסיקים שאולי יוכלו לתת מענה

אל חי:  היתה הצלחה של הרבה השמות

ישראל אייכלר: כמה השמות?     

אל חי: 1,100 השמות בשבועיים וחצי

אל חי:  למפונים זה היה 500 פלוס והשאר זה לאנשים שעזרו לנו להניע את המשק בכל הדבר הזה

אל חי:  העבודה היא גם בציר של הפרט עם כל מה שיפעת סיפרה עכשיו וגם מול המעסיקים

אל חי:  מנסים לתת יותר כלים ותמריצים למעסיקים

ישראל אייכלר: נותנים תמריץ למעסיקים כדי שיסכימו לקחת אדם לתקופה זמנית?      

אל חי: אנחנו כרגע בגיבוש דבר כזה

ישראל אייכלר: אנחנו מאוד נשמח לדעת מה התמריץ כדי שנדע אם זה באמת ריאלי

תמר הרן: אני מנהלת תוכניות הכשרה ותעסוקה בהתאחדות התעשיינים

תמר הרן:  אנחנו גם הגשנו נייר עמדה בנושא הפעולות שאנחנו עושים וגם בעצם התוכנית שהגשנו בנושא של כוח אדם בשעת חירום, בדיוק כדי לתת מענה לנושא של התמריצים

ישראל אייכלר: לגבי אנשים שאפשר להעסיק במשרות זמניות

ישראל אייכלר:  יש לכם נתונים כמה מפעלים מוכנים, או איזה תמריצים הם מקבלים כדי לקלוט אנשים מפונים?     

תמר הרן: בתעשייה קיים תמריץ רק למי שהוא בעצמו מפונה ולא לכאלה שרוצים לעבוד בתעשייה אבל הם לא מפונים

ישראל אייכלר: אנחנו דנים במפונים

תמר הרן: הדיון הזה נוגע למפונים זה נכון, אבל כמו שיפעת סיטרואן פירטה, יש הרבה שלא רוצים לעבוד ועדיין המעסיקים צריכים לאייש את המשרות

ישראל אייכלר: אני ממוקד בתעסוקה למפונים במפעלים שאת מייצגת

תמר הרן: יש תוכנית שמדברת על מענק של 3,000 שקלים ומשרדי הממשלה יוכלו לספר על זה

תמר הרן:  התוכנית הזאת מדברת רק על מה שאותו מפונה מקבל כאשר הוא מתכבד ועובד במפעל נדרש באזור העוטף

ישראל אייכלר: מי מקבל את ה-3,000?     

תמר הרן: העובד מקבל מביטוח לאומי

ישראל אייכלר: זה מטעם המדינה

ישראל אייכלר:  אנחנו העברנו פה רק לגבי חקלאות ובנייה

תמר הרן: בדיוק

תמר הרן:  מה שאושר זה בחקלאות ובבנייה אבל בתעשייה עדיין נדרש אישור הוועדה

ישראל אייכלר: דיברת על אותם 3,000 שקלים?     

תמר הרן: כן

מאיר כהן: היא אומרת שצריך להרחיב את לתעשייה

ישראל אייכלר: אה, אני שואל מה יש

יפעת סיטרואן: לא דיברנו עוד על מענקים

יפעת סיטרואן:  יש מענקים לחזרה לעבודה שזה משהו אחר

תמר הרן: לא רק להרחיב את המענק לתעשייה אלא גם לשכלל את כל המערך הזה

תמר הרן:  צריך להבין שיש פה מערך של צרכים וגם תמריצים

ישראל אייכלר: עכשיו יש תמריצים או אין?     

תמר הרן: בתעשייה כרגע עוד לא אושר

תמר הרן:  צריך להרחיב

ישראל אייכלר: אני יודע את דעתם ואנחנו תומכים בזה  ודיברנו על זה, אני מחפש עכשיו מה אפשר לעשות היום בשביל המפונים שנמצאים במלונות

תמר הרן: מעבר לזה יש הרבה דברים שאפשר לעשות בשטח

תמר הרן:  דיברו פה על יריד תעסוקה

תמר הרן:  אנחנו עשינו יריד תעסוקה מאוד גדול בזום עם 30 מעסיקים כלל ארצי

תמר הרן:  זה לא היה ממוקד רק בנושא של מפונים אבל רק מתוך היריד הזה שהשתתפו בו מעל 300 איש, הקמנו מפת משרות שנשמח להפיץ לכולם

תמר הרן:       גם מפונים נקלטו, כך שמענו מכמה מעסיקים

תמר הרן:  למשל, מפונים ממנרה נקלטו בכפר סבא בעבודה זמנית

מאיר כהן: כמה מפעלים נסגרו לגמרי?     

תמר הרן: אין לי כרגע את הנתון לגבי כמה נסגרו

תמר הרן:  אנחנו באנו לפה בנושא של תעסוקת מפונים

מאיר כהן: איך אפשר לדבר על תעסוקת מפונים כשאני לא יודע איזה מפעלים נסגרו, מאיפה המפונים האלה באו ומה המקצוע שלהם

מאיר כהן:  תבואו לישיבה של ועדת הכנסת עם נתונים

תמר הרן: אני רוצה לתת לך דוגמה של מפעל בשדרות

תמר הרן:  אנחנו מדברים בשוטף עם כל המפעלים

תמר הרן:  אגב, לא רק ביישובי קו העימות והעוטף

תמר הרן:  באמת אנחנו נתקלים באותם חסמים שצוינו פה בנושא של המפונים

תמר הרן:  חלקם לא רוצים לעבוד וחלק בגלל שאין פתרון למסגרות חינוך בכל מקום

תמר הרן:  חלק חוששים וחלק פונו משדרות לאילת

תמר הרן:  איך הוא יגיע עכשיו מאילת למקום העבודה?      

מאיר כהן: הוא לא יגיע

מאיר כהן:       שאלה פשוטה

מאיר כהן:  הבן שלי גר בשדרות ועובד בתל-אביב

מאיר כהן:  הוא יודע לנסוע ברכבת

מאיר כהן:  כל עוד הרכבת עובדת, היא יודע לנסוע כל בוקר משדרות לתל-אביב ולחזור

מאיר כהן:  אם אני יודע כמה מפעלים בשדרות נסגרו לגמרי אז אני יודע כמה מפונים יש מאותם מפעלים שלא עובדים

מאיר כהן:  האם אתם במשרד הכלכלה ומשרד העבודה הלכתם לבעלי המפעלים ושאלתם אותם למה הם סגרו את המפעל?     נגיד שהם אומרים שהעובדים שלהם נמצאים בתל-אביב

מאיר כהן:  אני מתקשר לעובדים ובונה מערך שיביא אותם לשדרות ביחד עם מנהלי המפעלים

מאיר כהן:  עשו את זה ב"אוסם"

מאיר כהן:  תלכו ל"אוסם", הם עשו את זה נהדר

תמר הרן: נכון, אבל הם מפעל חיוני

מאיר כהן: מה זה משנה? אנחנו מדברים על המפונים

מאיר כהן:  אם זה מפעל לא חיוני, אני יודע לבוא ולהגיד לו שהחיוניות שלו עכשיו היא שאנחנו כמדינה רוצים להעסיק את האנשים האלה

מאיר כהן:  זאת החיוניות שלך, מה אתה צריך בשביל זה?     

תמר הרן: חבר הכנסת כהן, אני לגמרי איתך בדברים האלה אבל לצערנו המדינה אמרה למעסיקים שאם הם לא מפעלים חיוניים, הם בהגדרה נסגרים

תמר הרן:  האזור כרגע שטח צבאי סגור וגם אין אפשרות להכניס את העובדים

תמר הרן:  רק אם אתה מפעל חיוני אנחנו נאפשר לך

יבגני סובה: אפשר להציע משהו הפוך? חבר הכנסת כהן אומר שאתם צריכים לפנות

יבגני סובה:  אני שואל שאלה: אם מפעל נסגר הוא זכאי לקבל איזו מעטפת?     

תמר הרן: הוא קיבל

יבגני סובה: אז תצאו עם הצהרה או תוכנית מסודרת שכל בעל עסק, נגיד מעל 30-40 עובדים, יפנה במסגרת זמן מסוים וייתן את הרשימה של העובדים

יבגני סובה:  הגיע זמן שאחרי 54 יום להבין מי נמצא, איפה נמצא

יבגני סובה:  אם המפעל מוציא עובדים לחל"ת, אז הוא צריך לבקש אישור, נכון? המדינה צריכה לאשר לו להוציא את העובד לחל"ת

יבגני סובה:  ההתארגנות צריכה להיות משני הצדדים

יבגני סובה:       אני מסכים עם מאיר שאתם צריכים לעשות את זה אבל גם בעלי המפעלים צריכים לעשות את זה

יבגני סובה:  הם אלה שצריכים לעשות סדר בעובדים שלהם ואז לשבת איתכם ולסדר את העניין הזה

יבגני סובה:       ביקרנו הרבה במקומות של המפונים, באילת, בים המלח, בצפון, בטבריה, בירושלים

יבגני סובה:  יודעים לסדר רשימות

יבגני סובה:  קחו דוגמה ממשרד החינוך

יבגני סובה:  בכל מלון יש להם נציג והם מסדרים רשימות

יבגני סובה:  הם יודעים פחות או יותר מי האנשים, איזה ילדים, איזה גילאים

יבגני סובה:  תעשו אתם אותו דבר

יבגני סובה:  אולי תציבו נציגים באילת

יפעת סיטרואן: שמנו

יבגני סובה: לא בשביל להציע להם פרנסה ולעשות יריד

יבגני סובה:  יריד זה דבר מבורך ואף אחד לא אומר שלא צריך לעשות את זה

יבגני סובה:  זה בשביל לעשות סדר בטופסולוגיה

יבגני סובה:  אנשים צריכים למלא טופס קטן ואז יש לכם נתונים ותוכל לתת נתונים גם לוועדת העבודה והרווחה

ישראל אייכלר: אני רוצה לאפשר לחברת הכנסת צגה מלקו להציג שאלה ואז אני רוצה לעבור תשובות

ישראל אייכלר:  הזמן רץ ואני לא שומע תשובות

יבגני סובה: שר האוצר הולך עכשיו לוועדת חוץ וביטחון אז אני גם צריך לצאת

צגה מלקו: תודה אדוני היושב-ראש

צגה מלקו:  יש לי שאלה לגבי יריד תעסוקה

צגה מלקו:  כל חברי הכנסת הסתובבו בכל הארץ וראינו את המפונים

צגה מלקו:  כשאתם עושים יריד עסוקה, האם יש מספיק מידע, הסברה בשפות שונות? האם יש התייחסות לאוכלוסיות מיוחדות כמו עולים חדשים, אוכלוסיות מוחלשות?     

אבישי כהן: בשגרה אנחנו נקראים מנהל תעסוקת אוכלוסיות

אבישי כהן:  זאת יחידה בתוך משרד העבודה שאחראית על שילוב וקידום של אוכלוסיות בשוק העבודה, לרבות אנשים עם מגבלה, יוצאי אתיופיה, חרדים, ערבים, אנשים צעירים, חד הוריים וחד הוריות וכדומה

אבישי כהן:       בתקופת החרום הזאת עשינו הסבה לטפל גם במפונים

אבישי כהן:  ביריד התעסוקה הזה דאגנו שבאותו יריד יהיה מיצוי זכויות: שירות התעסוקה, ביטוח לאומי, הסברים בכמה שפות, מעסיקים כאלה ואחרים, ארגוני הצלה, מעסיקים פרטיים ועוד

אבישי כהן:  זאת אומרת, שבמקום אחד הם יכלו לקבל את אותו טופס שחבר הכנסת סובה דיבר עליו

אבישי כהן:  הם קיבלו מידע לגבי ביטוח לאומי, מיצוי זכויות ושאלות שונות שהיו להם

אבישי כהן:  למשל, פוטרתי מהעבודה כי הייתי במילואים

אבישי כהן:  היו הסברים בעברית ובערבית ואני לא יודע אם היו בשפות נוספות

אבישי כהן:  אנחנו עושים את זה בים המלח ובירושלים

אבישי כהן:  מתוכנן עכשיו יריד בהרצליה

אבישי כהן:  כשאנחנו עושים יריד, אנחנו לא מציעים רק משרות כי אנחנו מבינים שיריד תעסוקה לא יבשל אנשים לתעסוקה וזה מובן לחלוטין

אבישי כהן:  זה יריד תעסוקה ומשרות ואינפורמציה שיכולה להיות להם רלוונטית

אבישי כהן:       לגבי איסוף הנתונים

אבישי כהן:  כשאנחנו באים לירידים כאלה יש לנו טופס מקוון שבו אנחנו נותנים למפונה עצמו למלא ובו אנחנו שואלים אותו שאלות

אבישי כהן:  למשל, האם אתה נייד?     

צגה מלקו: מה עם שפות אחרות למי שלא מבין עברית או ערבית? מה עם הוא דובר אמהרית או רוסית?     

אבישי כהן: לא פגשנו דרישה לשפות נוספות

צגה מלקו: אולי לא פרסמתם והם לא יודעים

יבגני סובה: לצורך איסוף מידע אי-אפשר לעשות בכל השפות כי מישהו מעבד את הנתונים וזה צריך להיות בשפה אחת

נעמי צדיק: אני ממשרד הרווחה

נעמי צדיק:       בשותפות עם משרד העבודה אנחנו גם נמצאים במוקדי ההזדמנות

נעמי צדיק:  בנוסף לזה הקמנו 9 מוקדים עצמאיים שהרווחה נותנת במלונות נוספים

נעמי צדיק:  בתוך כל המלונות האלה יושב מקדם תעסוקה ועובד סוציאלי

נעמי צדיק:  הטופס הוא לא טופס ששולחים לאדם למלא

נעמי צדיק:  זה טופס חכם שמבין שהאדם שצריך למלא אותו הוא אדם שנמצא בטראומה ויש לו איזה סוג של פגיעה ברכוש, או במשפחה או שהוא ממתין לחבר משפחה שצריך לחזור ולכן עובד סוציאלי יושב וממלא

נעמי צדיק:  יש לנו עובדים סוציאליים דוברי ערבית, רוסית ואמהרית

נעמי צדיק:  זה מאוד חשוב להגיד

נעמי צדיק:  הנגישות הזאת נמצאת

נעמי צדיק:       ביחס למעסיקים, אנחנו בשותפות בכל מה שקשור לירידי התעסוקה אבל אנחנו ברווחה יותר אמונים על החלק הפרטני, על חוסן תעסוקתי

נעמי צדיק:  אנשים נפגעו בכל המישורים וגם במישור של היציאה לעבודה

נעמי צדיק:  אימא שמשרד החינוך דאג לה למסגרת לילד זה לא אומר שהיא אוטומטית מרגישה בטוח להשאיר אותו

נעמי צדיק:  אנחנו נמצאים שם איתה במגוון פתרונות

נעמי צדיק:       אחד מהפתרונות, למשל, זה להביא מעסיקים שלא חשבו על העסקה מרחוק

נעמי צדיק:  היכולת שלנו לתמרץ אותם היא מתקציבי הכשרה מקצועית שיש לנו בתוך האגף הקבוע שהסבנו

נעמי צדיק:  אמנם זה מאות שקלים אבל הם עושים את ההבדל

נעמי צדיק:  מעסיק שאנחנו אומרים לו שבכמה מאות שקלים נוכל לתת תקציב להכשיר עובדת שנמצאת כרגע במלון עם ילדים אבל היא יכולה לענות לטלפונים, היא יכולה לעשות שירותים גם לכמה שעות וזה משהו שהוא ממריץ

נעמי צדיק:       דבר שני

נעמי צדיק:  יש לנו צוות של מחפשות עבודה פרטניות

נעמי צדיק:  אני יכולה לתת דוגמה של אישה בת 60 שעבדה כסייעת בגנים

נעמי צדיק:  היא פשוט הפעילה אותנו פרטנית לצרכים שלה

נעמי צדיק:  ליווינו אותה לסופר לחפש עבודה כקופאית

נעמי צדיק:  אנחנו ממש מלווים יד ביד

נעמי צדיק:  נכון שאנחנו מגיעים ככה למספרים בכמויות של אחדים בכל מלון אבל אנחנו שם כדי להישאר

נעמי צדיק:  זה אומר שהרכזים שעובדים עם המפונים במלונות – למשל, הרכזת בשדרות תעבור איתם חזרה לשדרות, בעזרת השם, ותלווה אותם גם שם בחזרה לעבודה, כי זה סוג הליווי שאנחנו במשרד הרווחה מאמינים שצריך להיות

נעמי צדיק:  צריך איזו שמירה על רצף ולא רק משרות בזק

נעמי צדיק:       אני גם מסכימה עם דברייך, שירידי תעסוקה קוצרים את כוח האדם היותר מיומן, המשכיל והמנוסה

נעמי צדיק:  אנחנו במשרד הרווחה שותפים בירידים כי כרגע אנחנו מטפלים באוכלוסיות רבות, אבל גם נשארים בחדר פרטני עם רכזת מעסיקים שיש לה טבלה עם למעלה מ- 800 משרות שאנחנו גיבשנו במשרד הרווחה שמותאמות לשפות, מותאמות לאנשים שאין להם 12 שנות לימוד וכמובן ללא ניסיון תעסוקתי

נעמי צדיק:  הרכזת התעסוקתית יושבת עם אדם שלא מוצא את עצמו ביריד ועוזרת לו ברמה הפרטנית הזאת

נעמי צדיק:       אני כן קוראת מכאן לאיזו חשיבה כלל משרדית

נעמי צדיק:  יותר להביא מעסיקים - - -      

יבגני סובה: אם אתם ממלאים טפסים, אפשר לבקש שבדיון הבא תציגו נתונים לחברי הוועדה

יבגני סובה:  איזה מפעלים נסגרו? מה הכמות?     

ישראל אייכלר: יוסי אלקובי, בבקשה

יוסי אלקובי: אני נשיא התאחדות המלאכה והתעשייה בישראל שמייצג 110,000 עסקים קטנים ובינוניים

יוסי אלקובי:  40,000 מהם הם אנשי מלאכה, עיבוד שבבים, נגרים, מסגרים וכדומה

יוסי אלקובי:       אתמול פניתי לכל החברים שלנו ואמרתי: אל תחפשו לקבל מענקים בנושא של עובדים

יוסי אלקובי:  אנחנו צריכים להיות תחת האלונקה, לקלוט עובדים אלינו ולעזור להם

יוסי אלקובי:  אותם עובדים שיגיעו לחודש, חודשיים, שנה, הם לא מיומנים באותו מקצוע

יוסי אלקובי:  אנחנו צריכים לחבק אותם, אפילו שנפיק מהם 40%-50% תפוקה ונשלם להם שכר, אנחנו עושים מצווה

יוסי אלקובי:  זאת מחויבות של עם ישראל וזאת מחויבות שלנו לתת יד בנושא הזה ולהפסיק לחפש את ה-3,000 או 4,000

יוסי אלקובי:  זה לא מעניין

יוסי אלקובי:  אנחנו מוכנים לקלוט

יוסי אלקובי:  אתמול אמרתי לחברים: חבר'ה, תחבקו את האנשים האלה

יוסי אלקובי:  אלה אנשים שעברו טראומה, אלה אנשים שצריכים חיבוק

יוסי אלקובי:  צריך לקחת אותם ומה שיתרמו לנו בתעשייה נברך על זה

ישראל אייכלר: מה הם אמרו?     

יוסי אלקובי: כולם ענו יישר כוח

יוסי אלקובי:  עשיתי זום לכמה מחוזות אצלי ובכל המקומות

יוסי אלקובי:  אנחנו מוכנים לקלוט אנשים

יוסי אלקובי:  לא משנה מה שיספקו, ניתן להם יד, נחבק אותם ונעזור להם

יוסי אלקובי:  הם במצוקה, הם לא בבית שלהם, הם לא בחברה שלהם, הם לא עם הילדים שלהם

ישראל אייכלר: עכשיו אני צריך ליצור קשר בינך ובין משרד העבודה

ישראל אייכלר:  אתם מכירים את נשיא המלאכה והתעשייה?     

יוסי אלקובי: אני מאמין שאתם מכירים ואנחנו עושים עבודה נהדרת

ישראל אייכלר: אם לא יהיה קשר ביניכם לבין משרד העבודה - האידיאולוגיה שלך מאוד מקובלת עלינו אבל בוא נעשה את זה מעשי

יוסי אלקובי: בשמחה

יוסי אלקובי:  תהיו בקשר איתנו

יוסי אלקובי:  יש לנו משרדים ונוכל לעזור ללא תשלום

ישראל אייכלר: כמה משרות אתם יכולים להקצות?         

יוסי אלקובי: בין 20,000 ל-25,000 משרות אנחנו מוכנים לקלוט

יוסי אלקובי:  אנחנו ניתן יד ונעזור ואנחנו לא רוצים כלום

יוסי אלקובי:  אנחנו רוצים לתרום את החלק שלנו

ישראל אייכלר: אתם פזורים בכל הארץ, נכון?     

יוסי אלקובי: כן

יפעת סיטרואן: יש לנו קושי עם ים המלח ואילת

יוסי אלקובי: בים המלח זה מלונות

יוסי אלקובי:  אני רוצה שתבינו שאנחנו אנשי מלאכה ואנחנו מרוכזים במרכז, בצפון, בחיפה ובסביבה

ישראל אייכלר: חוץ מים המלח אפשר לעשות הסעות למפעלים שלהם?     

יפעת סיטרואן: בהחלט

יפעת סיטרואן:  יש לנו תקציב להסעות

ישראל אייכלר: אם יסיעו לכם את העובדים, זה יכול להיות פתרון מעשי

יוסי אלקובי: אנחנו מוכנים לקלוט עובדים

מהרטה רון ברוך: אני מנכ"לית עמותת 51

מהרטה רון ברוך:  בימים אלה העמותה יזמה מיזם תעסוקתי למפונים מיישובי העוטף

מהרטה רון ברוך:  הם פנו חנה לרדו שהיא יזמית חברתית שפועלת בפריפריה הגיאוגרפית של ישראל ודואגת לתעסוקה איכותית של התושבים בפריפריה

ישראל אייכלר: אני רוצה שאנשים ידברו מעשית כמו יוסי אלקובי

חנה רדו: אני יזמית עסקית חברתית בפריפריה הרחוקה

חנה רדו:  נכון להיום אני מתרכזת באילת ובים המלח

חנה רדו:  חבר הכנסת מאיר כהן ציין את בית היוצר שזאת יוזמה שלנו בים המלח, לייצר מקום שאנשים יוכלו לעבוד בו

חנה רדו:  הרעיון הוא לתעסוקה איכותית למקצועות הצווארון הלבן למפונים בים המלח ואילת

ישראל אייכלר: את מדברת על הייטק שאפשר לעבוד מרחוק

חנה רדו: נכון

חנה רדו:  אנליסטים, מתכנתים, שירות לקוחות, מזכירות אישית, מעצבות גרפיות, בונות אתרים

צגה מלקו: אמרת מקצועות איכותיות

ישראל אייכלר: היא התכוונה להייטק

צגה מלקו: הבנתי, אבל מקצועות אחרים הם לא איכותיים? מה זאת ההגדרה הזאת?     

חנה רדו: מקצועות שהם לא במפעלים תעשייתיים, זאת ההגדרה

חנה רדו:  יש מפעלים של תעשייה אווירית כדי שאת צריכה להיות מהנדסת כדי לעבוד בהם אבל לא על זה אנחנו מדברים

חנה רדו:  אני מדברת על מקצועות שאפשר לעשות מרחוק

חנה רדו:  היום 50% מהדברים אפשר לעשות מרחוק

חנה רדו:  האתגר שלנו אלה מעסיקים שמוכנים להעסיק מרחוק

חנה רדו:  זה האתגר הכי גדול שלנו

חנה רדו:  דאטה אנליסטים אפשר להעסיק מרחוק

חנה רדו:       היום יש לנו 150 עובדים בפריפריה הרחוקה שעובדים מרחוק, אבל זה כיתות רגליים להגיע למעסיקים כאלה

חנה רדו:  למעסיקים כאלה אין תמריצים

חנה רדו:  מעסיקים כאלה לא צריכים להשקיע בהכשרה כי האנשים מוכשרים

חנה רדו:  לכן אנחנו צריכים לדאוג גם למשרדים עבור הפליטים ועבור המפונים בים המלח באילת וגם לתמריץ למעסיקים

חנה רדו:  אנחנו צריכים לתמרץ גם מעסיקים שנמצאים בתל-אביב

חנה רדו:  יש לי עכשיו מעסיק שמוכן להעסיק 100 אנשים בהטמעת מערכת אבל בעוד שנה אנשים מתל-אביב יעברו לנגב המערבי ואיך נגרום לו להמשיך לעבוד עם אותם 100 אנשים?     

יבגני סובה: זה גם תשתית תקשורת, הרי אי-אפשר לשבת על האינטרנט של המלון

חנה רדו: יש תשתיות תקשורת מצוינות

חנה רדו:  לי יש עסק בצפת להנהלת חשבונות - - -      

יבגני סובה: לא, אם אני מדבר על מלונות ים המלח - - -      

יפעת סיטרואן: אנחנו מחלקים מחשבים

יבגני סובה: אני לא מדבר על מחשב אלא על תשתית תקשורת

חנה רדו: צריך חללי עבודה

חנה רדו:  גם אם היא האנליסטית הכי טובה, היא גם לא יכולה לענות ללקוח אם הילד לידה וזה גם בעייתי

חנה רדו:  אז אנחנו צריכים תמריצים לעסקים, גם מקומות לעבוד בהם באילת ובים המלח וגם בתל-אביב

חנה רדו:  בתל-אביב יש קרוב ל-120,000 אנשים שגם להם אנחנו מחפשים עבודה

חנה רדו:  אז המעסיק שואל: מה יהיה בעוד שנה אם הם יחזרו לשדרות?      באתי לכאן להגיד שיש הזדמנות לעשות מהפך בתעסוקה בישראל

ישראל אייכלר: את מדברת לאחר המלחמה

ישראל אייכלר:       בעוד שבועיים נקיים דיון מעקב

ישראל אייכלר:  התחלנו לשמוע ממשרד העבודה שיש דברים יפים, שיש מרכזי תעסוקה ב-109 מלונות, שיש להם 128 רכזי תעסוקה, 1,200 מקבלי שירות, 500 השמות, 4 ירידי תעסוקה

ישראל אייכלר:  זה לא מספק אותנו

יבגני סובה: לגבי המפעלים, אבקש שלדיון בעוד שבועיים תביאו מידע

ישראל אייכלר: שמענו את דבר התעשיינים לגבי מה שהם יכולים

ישראל אייכלר:  שמענו את אלקובי ובעיניי זה נגע בלב

ישראל אייכלר:  הוא קרא למעסיקים לא לחכות למענקים ולתמריצים אלא פשוט לקבל אנשים לעבודה ולהתחיל לעבוד

ישראל אייכלר:       שמענו גם ממשרד העבודה שהם מוכנים להעמיד הסעות למפעלים קטנים או גדולים

ישראל אייכלר:       אני רוצה שמשרד העבודה יקבל מהתאחדות התעשייה והמלאכה מידע לגבי מעסיקים המוכנים לקלוט עובדים זמניים

ישראל אייכלר:  משרד הרווחה ישים תקציב להסעת העובדים מאזורים מרוחקים יותר

ישראל אייכלר:       משרד העבודה ומשרד הכלכלה יפנו לבעלי מפעלים סגורים לקבלת נתונים אודות המשרות שטרם אוישו ולראות מה עושים

ישראל אייכלר:       בלי נדר, בעוד כשבועיים או 20 יום נבוא לפה עם נתונים

ישראל אייכלר:  אני מבקש לקבל מכל משרדי הממשלה נתונים ומעשים

ישראל אייכלר:       תודה לכולם, הישיבה נעולה